ไทยประกันชีวิตทุนใหม่หมื่นล.
มติพิเศษสั่งเติมเงิน 9,500ล.&#8216;คปภ.&#8217;คาดเตรียมขยายธุรกิจ
23 พ.ย. 2555

มติพิเศษสั่งเติมเงิน 9,500ล.‘คปภ.’คาดเตรียมขยายธุรกิจ
ไทยประกันชีวิตมีมติพิเศษเพิ่มทุน 9,500 ล้านบาท จาก 500 ล้านบาท เป็น 1 หมื่นล้านบาท
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เดือน ต.ค.ที่ผ่านมา บริษัท ไทยประกันชีวิต ได้มีมติพิเศษเพิ่มทุนจดทะเบียน 9,500 ล้านบาท ทำให้เงินทุนจดทะเบียนเพิ่มจาก 500 ล้านบาท เป็น 1 หมื่นล้านบาท ซึ่งเป็นการเพิ่มทุนครั้งใหญ่ที่สุดในวงการประกันชีวิตไทย ทำให้เป็นบริษัทที่มีทุนจดทะเบียนมากที่สุดในอุตสาหกรรม
อย่างไรก็ตาม ยังไม่มีคำตอบอย่างเป็นทางการถึงเหตุผลของการเพิ่มทุนจำนวนมหาศาลจากบริษัทดังกล่าว
ทั้งนี้ ฐานะการเงินล่าสุดของ บริษัท ไทยประกันชีวิต ณ 6 เดือนแรก ปี 2555 มีสินทรัพย์ 1.91 แสนล้านบาท หนี้สิน 1.7 แสนล้านบาท ส่วนของผู้ถือหุ้น 2.14 หมื่นล้านบาท เงินกองทุน 3.75 หมื่นล้านบาท เงินกองทุนที่ต้องดำรงตามกฎหมาย 1.01 หมื่นล้านบาท สัดส่วนเงินกองทุนต่อเงินกองทุนที่ต้องดำรงตามกฎหมาย 371.04% กำไรสุทธิ 2,441.43 ล้านบาท
นายประเวช องอาจสิทธิกุล เลขาธิการ คปภ. เปิดเผยว่า บริษัท ไทยประกันชีวิต ไม่ได้มีปัญหาเรื่องฐานะเงินกองทุน ตรงกันข้ามกลับมีกำไรสะสมอยู่จำนวนมาก การเพิ่มทุนน่าจะเป็นการเตรียมพร้อมสำหรับการขยายธุรกิจ
นายทำนุ บุญประกอบ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า ปี 2555 บริษัทได้พัฒนาประสิทธิภาพการ บริการ ขยายการบริการแบบครบวงจรให้ครอบคลุมทุกพื้นที่ และอำนวยความสะดวกแก่ผู้เอาประกัน ด้วยการเปิดศูนย์บริการลูกค้าภายในห้างสรรพสินค้าและศูนย์การค้าชั้นนำ ทั้งในกรุงเทพฯ และต่างจังหวัด เพื่อให้บริการธุรกรรมด้านประกันชีวิตแบบครบวงจร โดยผู้เอาประกันสามารถชำระเบี้ยประกัน รับเงินผลประโยชน์ตามกรมธรรม์ การกู้เงิน ขณะเดียวกันยังให้บริการเครื่องดื่มพร้อม WiFi ฟรี สำหรับลูกค้าและผู้ที่ช็อปปิ้งภายในศูนย์การค้า ก็สามารถเข้ามาผ่อนคลายรับบริการได้เช่นเดียวกัน
“ที่ผ่านมาบริษัทได้เปิดศูนย์บริการลูกค้า หรือ CSC รวมแล้ว 22 แห่ง ทั้งในกรุงเทพฯ และต่างจังหวัด ภายในปีนี้บริษัทมีแผนเปิดอีก 3 แห่ง รวมทั้งสิ้น 25 แห่ง” นายทำนุ กล่าว
นายทำนุ กล่าวว่า สำหรับในปี 2556 บริษัทมีแผนจะเปิดศูนย์บริการลูกค้าเพิ่มอีก 4 แห่ง ซึ่งจะเป็นศูนย์บริการลูกค้าในต่างจังหวัด เพื่อให้สามารถให้บริการผู้เอาประกันได้ครอบคลุมทั่วประเทศ อย่างไรก็ตาม การเปิดศูนย์บริการลูกค้าดังกล่าว ขึ้นอยู่กับทำเลและความเหมาะสม ซึ่งบริษัทอาจเปิดเพิ่มเติมได้